賞閣後小桃同景純作
作者：劉敞
朝代：宋

paragraphs: 僕本山野之生民，不堪刺促拘冠紳。
江湖自放老將至，豈悟歲月如馳輪。
謬隨多士貢王府，浪得虚名通紫宸。
遽從下列居第一，當時頗似稱平津。
感激更恩報天子，僶俛從事希涓塵。
濫書閨籍比朝舊，驟上天祿均儒臣。
肖躬顧影每自愧，譬如蒿艾參松筠。
未能引分拂衣往，正用飽食慚懸鶉。
太平中外雖少事，賢哲馳騖猶辛勤。
幸無官守逃吏責，自可昏醉窮青春。
夭桃花繁高倚樓，似若有意娛佳賓。
浩歌大笑忘檢局，座客歡倒知吾真。
東風瞥來能幾時，況子東西南北人。
人間會合常苦少，撃鮮舉白毋羞貧。
林端啼鴂風雨夕，異方相憶空酸辛。